Det trak overskrifter, da det i december sidste år stod sort på hvidt i en advokatundersøgelse, at Aalborg Kommune havde lavet såkaldte udbygningsaftaler i strid med lovgivningen på området. I de kommunale kredse kendte man godt til sagen fra Aalborg, hvor talrige eksempler på ulovlige udbygningsaftaler mellem kommunen og bygherrer havde set dagens lys. Bygherrerne havde følt sig presset af By- og Landskabsforvaltningen i Aalborg Kommune til at indgå aftalerne - og nu rullede sagen i medierne. Derfor gik historierne fra Aalborg heller ikke ubemærket hen i Aarhus Kommune, hvor Alvaro Arriagada havde sit seneste job. I dag er det efterhånden nogle måneder siden, at skandalesagen om de ulovlige udbygningsaftaler var på sit højeste. Og Alvaro Arriagada har skiftet job: 1. november havde han første arbejdsdag som direktør for By- og Landskabsforvaltningen i Aalborg Kommune. I denne uges ”Indblik” fortæller han om at have sat sig i førersædet for en udskældt forvaltning, hvor hans forgænger forlod jobbet på grund af skandalen om ulovlige udbygningsaftaler. - Egentlig føler jeg ikke, at jeg kommer og ”skal rydde op.” Det er en velfungerende maskine, som jeg lander i - selvfølgelig præget af nogle ting. Men nogle ting, som man har arbejdet med, fortæller han om de første uger i jobbet. Ingen stor omvæltning på vej Alvaro Arriagada er dog bevidst om, at manges øjne er rettet mod forvaltningen, hvor først den nu tidligere stadsarkitekt Peder Baltzer Nielsen blev fritstillet tilbage i marts, og hvor den daværende direktør Anders Fokdal samtidig forlod sit job. - Det er klart, at i omverdenen oplever jeg en stor nysgerrighed i forhold til, hvor vi er henne. Der kan jeg godt mærke, at jeg har en opgave i at forsikre om, at der bliver arbejdet, der bliver arbejdet rigtigt og der bliver arbejdet effektivt, fortæller han. Han understreger, at By- og Landskabsforvaltningen i månederne, der er gået, har været igennem en længere proces i kølvandet på sagen om udbygningsaftalerne. Derfor har Alvaro Arriagada heller ikke en drejebog med sig ind i jobbet, som skal revolutionere forvaltningen, fortæller han. - Jeg kommer ikke med en kæmpestor forandringsdagsorden. Jeg er ikke blevet ansat til at gennemføre en eller anden stor omvæltning. Jeg er blevet ansat til, at vi skal være en skarp og dygtig forvaltning, lyder det fra den nye direktør for By- og Landskabsforvaltningen i Aalborg Kommune. Du kan se hele interviewet med Alvaro Arriagada i Indblik med allerede nu i playeren over artiklen. Eller du kan se det mandag aften klokken 20.30 på TV2 Nord Salto. Endelig kan du også downloade interviewet som podcast.

Opsummering:
Alvaro Arriagada har siden 1. november stået i spidsen for By og Land i Aalborg Kommune.